## Rješenje Agencije za zaštitu tržišnog natjecanja klasa: UP/I 430-01/2010-02/002 od 29. srpnja 2010.

### NN 97/2010 (11.8.2010.), Rješenje Agencije za zaštitu tržišnog natjecanja klasa: UP/I 430-01/2010-02/002 od 29. srpnja 2010.

AGENCIJA ZA ZAŠTITU TRŽIŠNOG NATJECANJA

2729

Agencija za zaštitu tržišnog natjecanja na temelju članka 13. stavka 1., 2., i 3. Zakona o državnim potporama (»Narodne novine«, broj 140/05), u upravnom postupku donošenja odobrenja regionalne potpore i državnih potpora kojima se podupire pristup financiranju u trenutnoj financijskoj i gospodarskoj krizi u obliku subvencioniranje kamata na kredite i trajnih obrtnih sredstava sadržane u prijedlogu Operativnog programa potpora za održavanje konkurentnosti tekstilne industrije, industrije kože i proizvoda od kože za 2010., pokrenutom na zahtjev Ministarstva gospodarstva, rada i poduzetništva, na temelju odluke donesene na 48. sjednici Vijeća za zaštitu tržišnog natjecanja, održanoj 29. srpnja 2010., donosi

RJEŠENJE

I. Odobrava se regionalna potpora sadržana u Mjeri subvencioniranja početnih ulaganja iz prijedloga Operativnog programa potpora za održavanje konkurentnosti tekstilne industrije, industrije kože i proizvoda od kože za 2010., jer je sukladna Zakonu o državnim potporama.

II. Odobravaju se državne potpore kojima se podupire pristup financiranju u trenutnoj financijskoj i gospodarskoj krizi sadržane u Mjeri subvencioniranja trajnih obrtnih sredstava iz prijedloga Operativnog programa potpora za održavanje konkurentnosti tekstilne industrije, industrije kože i proizvoda od kože za 2010., jer su sukladne Zakonu o državnim potporama.

III. Određuju se sljedeći uvjeti, neophodni za odobrenje državnih potpora iz točke II. izreke ovog rješenja te rokovi za provedbu:

Ministarstvo gospodarstva, rada i poduzetništva, u obvezi je Agenciji za zaštitu tržišnog natjecanja dostaviti Izvješće o provedbi Operativnog programa potpora za odražavanje konkurentnosti kože i proizvoda od kože za 2010., u odnosu na Mjeru subvencioniranja trajnih obrtnih sredstava.

Rok za izvršenje: 31. prosinac 2010.

IV. Ovo rješenje bit će objavljeno u »Narodnim novinama«.

Obrazloženje

1. Zahtjev za donošenje odobrenja

Agencija za zaštitu tržišnog natjecanja (dalje: Agencija) zaprimila je 19. srpnja 2010. od Ministarstva gospodarstva, rada i poduzetništva (dalje: Ministarstvo) zahtjev za odobrenje prijedloga Operativnog programa potpora za održavanje konkurentnosti tekstilne industrije, industrije kože i proizvoda od kože za 2010. (dalje: Operativni program). U privitku navedenog zahtjeva dostavljen je primjerak Operativnog programa i Obrazac prijave državne potpore.

2. Propisi primijenjeni tijekom ocjene Operativnog programa

Osim Zakona o državnim potporama (»Narodne novine«, broj 140/05; dalje: ZDP), Agencija je primijenila i Odluku o objavljivanju pravila o regionalnim potporama (»Narodne novine«, broj 52/08; dalje: Odluka o regionalnim potporama), Odluku o karti regionalnih potpora (»Narodne novine«, broj 52/08), te Odluku o objavljivanju pravila privremenog okvira za mjere državnih potpora kojim se podupire pristup financiranju u trenutnoj financijskoj i gospodarskoj krizi (»Narodne novine«, broj 56/09; dalje: Odluka o privremenom okviru),

3. Opis Operativnog programa

3.1. Naziv programa: Operativni program potpora za održavanje konkurentnosti tekstilne industrije, industrije kože i proizvoda od kože za 2010.

3.2. Davatelj sredstava predviđenih u Operativnom programu: Ministarstvo gospodarstva, rada i poduzetništva.

3.3. Pravni temelj:

a) Zakon o državnim potporama,

b) Odluka Vlade Republike Hrvatske o usvajanju »Analize dosadašnjeg razvoja i stanja industrije tekstila i odjeće u EU i Hrvatskoj«, »Strateške odrednice razvoja industrije tekstila i odjeće u Hrvatskoj za razdoblje od 2006. do 2015. godine«, i »Razvojna strategija Hrvatske industrije tekstila i odjevnih predmeta za razdoblje od 2008. do 2015. godine«, klasa: 310-22/7-02/03, urbroj: 5030105-07-1, od 25. listopada 2007.,

c) Zaključak Vlade Republike Hrvatske o prihvaćanju Strateških odrednica razvoja industrije tekstila i odjeće u Hrvatskoj za razdoblje od 2006. do 2015. godine, klasa: 310-23/08-02/01, urbroj: 5030105-08-0 od 21. svibnja 2008.,

d) Odluka o privremenom okviru,

f) Odluka o regionalnim potporama.

3.4. Cilj i svrha Operativnog programa:

Operativni program predviđen je kao mjera za rast potražnje, očuvanja radnih mjesta odnosno za nova ulaganja radi ostvarivanja dugotrajne održivosti. Sredstvima iz Operativnog programa planira se potaknuti pokretanje investicijskih projekata koji će se pozitivno odraziti na jačanje konkurentnosti tekstilne i kožarsko-obućarske industrije te osigurati otvaranje novih radnih mjesta povezanih s početnim ulaganjima.

Također, Operativni program je predviđen i kao jedna od mjera za otklanjanje ozbiljnih poteškoća u gospodarstvu nastalih zbog gospodararske i financijske krize, posebice u odnosu na negativne učinke koji su zahvatili tekstilnu, odjevnu industriju i industriju kože. Na taj način nastoji se poduzetnicima omogućiti povoljnije financiranje tekućeg poslovanja, uspostavu bolje likvidnosti naročito u razdbolju produžavanja rokova naplate prodane robe, pada narudžbi na domaćem i inozemenom tržištu, čime se ublažava značajno umanjenje kreditne aktivnosti poslovnih banaka.

3.5. Predviđene mjere, opravdani troškovi i intenzitet državne potpore:

3.5.1. Mjera subvencioniranja početnih ulaganja predviđa dodjelu regionalnih potpora za materijalna i nematerijalna ulaganja, u obliku subvencija, po jednom od dva sljedeća Projekta koji jamče proizvodno-tehnološko repozicioniranje i tržišno repozicioniranje kroz razvoj kanala distribucije.

Regionalne potpore, namijenjene su za projekte početnih ulaganja u materijalnu i nematerijalnu imovinu koja se odnosi na osnivanje nove poslovne djelatnosti, proširenje već postojeće poslovne djelatnosti, temeljnu promjenu sveukupnog proizvodnog procesa postojeće poslovne djelatnosti i širenja raznolikosti proizvodnje poslovne djelatnosti u smislu novih dodanih proizvoda sukladno točkama 33. i 34. Odluke o regionalnim potporama.

U konkretnom slučaju, opravdani troškovi za materijalna ulaganja po Projektu proizvodnog-tehnološkog repozicioniranja odnose se na troškove za opremu i strojeve nabavljene po tržišnim uvjetima, u cilju poboljšanja tehnološkog procesa, dok se kod nematerijalnih ulaganja opravdani troškovi odnose na troškove ulaganja koja nastaju transferom tehnologije u obliku stjecanja prava na patente, licence, tehnološko znanje ili stručno znanje koje nije zaštićeno patentom.

Opravdanim troškovima za materijalna ulaganja po Projektu tržišno repozicioniranje kroz razvoj kanala distribucije smatraju se troškovi ulaganja za zakup ili kupnju poslovnog prostora za obavljanje djelatnosti distribucije, te opremanje istih. U slučaju zakupa zgrada, odnosno prostora, ugovor o zakupu mora biti zaključen na razdoblje od najmanje pet godina nakon predviđenog datuma završetka projekta ulaganja u slučaju velikih poduzetnika, dok u slučaju malih i srednjih poduzetnika isti mora biti zaključen na najmanje tri godine, sukladno točki 53. Odluke o regionalnim potporama.

Intenzitet regionalne potpore izračunava se na sljedeći način:

Velikim poduzetnicima u prostornim jedinicama Središnja i Istočna (Panonska) Hrvatska i Jadranska Hrvatska može se dodijeliti potpora u iznosu do 50 posto opravdanih troškova, odnosno u prostornoj jedinici Sjeverozapadna Hrvatska u iznosu do 40 posto opravdanih troškova sukladno Nacionalnoj klasifikaciji prostornih jedinica za klasifikaciju (»Narodne novine«, broj 35/07) i Odluci o karti regionalnih potpora.

Kada se potpore dodjeljuju malim i srednjim poduzetnicima, najviši intenzitet regionalne potpore može se uvećati za dodatnih 20 posto bruto ekvivalenta potpore za male poduzetnike i za 10 posto bruto ekvivalenta potpore za srednje poduzetnike.

Visina regionalne potpore izračunava se na temelju materijalnih i nematerijalnih troškova ulaganja, a kako bi se osiguralo održivo i zdravo ulaganje te poštivanje primjenjivih gornjih granica potpore, vlastiti financijski doprinos korisnika potpore mora iznositi najmanje 30 posto opravdanih troškova i to iz vlastitih sredstava ili iz drugih izvora financiranja, a koja ne sadrže sredstva državne potpore. Na temelju ove Mjere, pojedini korisnik može ostvariti najviše do 2.500.000,00 kuna.

Imovina subvencionirana ovom Mjerom mora ostati u vlasništvu, u slučaju velikih poduzetnika najmanje pet godina od datuma završetka projekta ulaganja, dok u slučaju malih i srednjih poduzetnika ista mora biti u vlasništvu najmanje tri godine.

3.5.2. Mjera subvencioniranja trajnih obrtnih sredstava, predviđa dodjelu državnih potpora kojima se podupire pristup financiranju u trenutnoj financijskoj i gospodarskoj krizi iz Odluke o privremenom okviru, a namijenjena je održavanju poslovne aktivnosti poduzetnika i zadržavanja trenutačne razine zaposlenosti.

Trajna obrtna sredstva za potrebe ovog Programa računaju se kao vrijednost svih zaliha i kratkoročnih potraživanja umanjena za kratkoročne obveze. Izračunati iznos dodatno se može uskladiti s projekcijom očekivanog povećanja poslovne aktivnosti poduzetnika čiji rast treba pratiti i odgovarajuće povećanje ulaganja u trajna obrtna sredstva. Korisnici potpore po ovoj Mjeri ne smiju smanjivati broj zaposlenih iz poslovno uvjetovanih razloga do 30. listopada 2011.

Intenzitet potpore po ovoj mjeri može iznositi do 10 posto potrebnih trajnih obrtnih sredstava, ali ne više od 500.000,00 eura (u kunskoj protuvrijednosti prema srednjem tečaju Hrvatske narodne banke) po pojedinom poduzetniku, uključujući potpore male vrijednosti dodijeljene u periodu do 31. prosinca 2010. godine.

Potrebna trajna obrtna sredstva iskazuju se u iznosu koji je potreban da se osigura kontinuirano odvijanje procesa poslovanja, temeljenom na proračunu potrebnih stalnih obrtnih sredstava.

3.6. Korisnici

Potpora prema Operativnom programu može biti odobrena:

a) Poduzetnicima sa sjedištem u Republici Hrvatskoj, čija je osnovna djelatnost definirana djelatnostima proizvodnje u području 13 – Proizvodnja tekstila, 14 – Proizvodnja odjeće i 15 – Proizvodnja kože i srodnih proizvoda Nacionalne klasifikacije djelatnosti 2007., ako zapošljavaju više od 20 radnika,

b) Poduzetniku – fizičkoj osobi koja ostvaruje dohodak od obrta i s obrtom izjednačenim djelatnostima čija je osnovna djelatnost definirana djelatnostima proizvodnje u području 13 – Proizvodnja tekstila, 14 – Proizvodnja odjeće i 15 – Proizvodnja kože i srodnih proizvoda Nacionalne klasifikacije djelatnosti 2007., ako zadovoljava jedan od uvjeta iz članka 2. stavka 4. Zakona o porezu na dobit (»Narodne novine«, broj 177/04),

1. ako je u prethodnom poreznom razdoblju ostvario ukupni primitak veći od 2.000.000,00 kuna, ili

2. ako je u prethodnom poreznom razdoblju ostvario dohodak veći od 400.000,00 kuna, ili

3. ako ima dugotrajnu imovinu u vrijednosti većoj od 2.000.000,00 kuna, ili

4. ako u prethodnom poreznom razdoblju prosječno zapošljava više od 20 radnika.

Potpore se ne mogu odobriti: a) poduzetnicima u teškoćama sukladno točki 9. do 11. Odluke o objavljivanju pravila o državnim potporama za sanaciju i restrukturiranje poduzetnika u teškoćama (»Narodne novine«, broj 20/07), b) poduzetnicima u stečaju, c) poduzetnicima u postupku likvidacije, d) poduzetnicima koji imaju nepodmiren dug prema državnim institucijama osim ako isti nije reguliran sa Poreznom upravom kroz obročnu otplatu na najviše deset rata, e) poduzetnicima koji imaju nepodmirenih obveza prema zaposlenicima, f) poduzetnicima od kojih je zatražen povrat potpore ili koji se nalaze u postupku povrata potpora. Potpora se, također ne može odobriti novoosnovanom poduzetniku. Novoosnovani poduzetnik smatra se i poduzetnik koji je nastao kao posljedica stečaja, podjele ili pravnog sljedništva matičnog poduzetnika.

Međutim, za Mjeru opisanu u točki 3.5.2. obrazloženja ovog rješenja, državna potpora može se dodijeliti i poduzetnicima koji se prije 1. srpnja 2008. nisu smatrali poduzetnicima u teškoćama, ali su kasnije zapali u teškoće kao posljedica globalne i financijske krize, sukladno točki 4.2.2. c) Odluci o privremenom okviru.

Korisnici sredstava po ovoj mjeri mogu biti poduzetnici koji nisu bili u teškoćama na dan 1. srpnja 2008. Utjecaj globalne gospodarske i financijske krize potrebno je dokazati kroz usporedne pokazatelje poslovanja za isto razdoblje u 2007., 2008. i 2009., prvenstveno kroz pokazatelje likvidnosti (koeficijent tekuće likvidnosti, radni kapital, koeficijent financijske stabilnosti) i obujma poslovne aktivnosti (dani naplate potraživanja, vezivanje zaliha u danima, plaćanje obaveza u danima).

3.7. Odredbe o zbrajanju različitih vrsta državnih potpora:

3.7.1. U odnosu na regionalne potpore, opisane u točki 3.5.1 obrazloženja ovog rješenja, ukupni iznos potpora za iste opravdane troškove po svakom projektu ne smiju premašiti najviši dopušteni intenzitet koji je propisan za regionalne potpore. Sredstva državne potpore odobrena na temelju Operativnog programa zbrajaju se sa drugim sredstvima državne potpore, no visina državne potpore po pojedinom primatelju iste ne može premašiti intenzitet regionalne potpore, bez obzira na davatelja državne potpore.

3.7.2. U odnosu na državnu potporu za subvencioniranje trajnih obrtnih sredstava, opisanu u točki 3.5.2., obrazloženja ovog rješenja, ne mogu se zbrajati s potporama obuhvaćenim Odlukom o objavljivanju pravila o državnim potporama male vrijednosti (»Narodne novine«, broj 45/07) za iste opravdane troškove. Ukoliko je pojedini poduzetnik već primio državnu potporu male vrijednosti za istu namjenu nakon 1. siječnja 2008., iznos državne potpore, utvrđene na temelju točke 4.4. Odluke o privremenom okviru, mora se umanjiti za iznos državnih potpora male vrijednosti, uz dodatni uvjet da tako utvrđeni iznos ne smije prelaziti iznos veći od 500.000,00 eura u kunskoj protuvrijednosti i to u razdoblju između 1. siječnja 2008. do 31. prosinca 2010.

Prije dodjele dodijele državne potpore Ministarstvo je u obvezi, u pisanom obliku, pribaviti izjavu od poduzetnika o korištenju državne potpore male vrijednosti i državne potpore do 500.000,00 eura, u tekućoj godini i prethodne dvije fiskalne sukladno točki 4.7. Odluke o privremenom okviru.

3.8. Instrumenti državne potpore: Subvencija.

3.9. Izvori sredstava: Sredstva za provođenje ovog programa osigurana su u državnom proračunu Republike Hrvatske za 2010. godinu (»Narodne novine«, broj 151/2009.)

Sredstva unutar planiranog razdoblja iznose 60.000.000,00 kuna, na razdjelu Ministarstva, na kontu A560117 – Povećanje konkurentnosti hrvatske industrije.

a) za Mjeru subvencioniranja početnih ulaganja predviđen je iznos od 8.000.000,00 kuna namijenjen industriji tekstila i odjeće odnosno iznos od 4.000.000,00 kuna namijenjen industriji kože i proizvoda od kože,

b) za Mjeru subvencioniranja trajnih obrtnih sredstava predviđen je iznos od 32.000.000,00 kuna namijenjen industriji tekstila i odjeće odnosno iznos od 16.000.000,00 kuna namijenjen industriji kože i proizvoda od kože.

U slučaju da predviđena sredstva ne budu utrošena po pojedinoj Mjeri, ista se mogu prenamijeniti za subvencioniranje druge Mjere iz Operativnog programa.

3.10. Trajanje programa: Od 1. kolovoza 2010. do 31. prosinca 2010.

3.11. Korištenje državnih potpora i nadzor: predmetne državne potpore dodjeljuju se na temelju raspisanog Javnog natječaja. U cilju utvrđivanja opravdanosti dodjela potpora, osnovat će se Povjerenstvo za provedbu Operativnog programa, koje će analizirati pristigle ponude i pratiti da intenziteti državnih potpora, po pojedinom korisniku, ne premaše najviši dozvoljeni iznos.

Ukoliko se utvrdi da korisnik državne potpore predmetna sredstva nije utrošio namjenski, poduzetnik je ista u obvezi vratiti, uvećana za iznos zakonske zatezne kamate, počevši od dana korištenja državne potpore. Izračun zakonske zatezne kamate izvršit će se sukladno članku 29. stavku 2. Zakona o obveznim odnosima (»Narodne novine« broj 35/05 i 41/08).

4. Odluka Vijeća za zaštitu tržišnog natjecanja

4.1. Vijeće za zaštitu tržišnog natjecanja (dalje: Vijeće) razmatralo je regionalne potpore i državne potpore kojima se podupire pristup financiranju u trenutnoj financijskoj i gospodarskoj krizi u obliku subvencioniranja kamata na kredite i trajna obrtna sredstava, sadržane u Operativnom programu, na svojoj 48. sjednici, održanoj 29. srpnja 2010.

Prilikom donošenja odluke Vijeće je uzelo u obzir sve činjenice iz Operativnog programa i Obrasca prijave državne potpore.

Vijeće je utvrdilo da mjere predviđene Operativnim programom, opisane u točkama 3.5.1. i 3.5.2. obrazloženja ovog rješenja, predstavljaju državnu potporu iz članka 3. stavka 1. ZDP-a.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanja između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05 i 7/05; dalje: SSP).

Vijeće je utvrdilo da je u konkretnom slučaju riječ o državnim potporama jer je riječ o stvarnim ili potencijalnim rashodima države, utvrđeno je da korisnici potpore ostvaruju ekonomsku prednost koju isti ne bi ostvarili kroz svoje redovno i normalno poslovanje, utvrđeno je da se sredstva dodjeljuju korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

S obzirom da se državne potpore predložene u Operativnom programu odnose na regionalne potpore i državne potpore kojima se podupire pristup financiranju u trenutnoj financijskoj i gospodarskoj krizi, u obliku subvencija, Vijeće je moralo utvrditi može li se na regionalne potpore primijeniti izuzeće iz članka 4. stavka 3. točke a) ZDP-a, na temelju kojeg se iznimno mogu ocijeniti sukladnim ZDP-u državne potpore namijenjene poticanju razvoja područja s neuobičajenim niskim životnim standardom ili velikom nezaposlenosti, te može li se na državne potpore kojima se podupire pristup financiranju u trenutnoj financijskoj i gospodarskoj krizi primijeniti izuzeće iz članka 4. stavak 3. točke c), na temelju kojeg se sukladnim ZDP-u mogu smatrati državne potpore namijenjene provedbi značajnih međunarodnih projekata ili otklanjanju ozbiljnih poteškoća u gospodarstvu.

U odnosu na regionalne potpore, Vijeće je utvrdilo da su iste sukladne člancima 33. i 34. Odluke o regionalnim potporama, na koje se može primijeniti izuzeće iz članka 4. stavka 3. točke a) ZDP-a.

Također, u slučaju državnih potpora kojima se podupire pristup financiranju u trenutnoj financijskoj i gospodarskoj krizi putem subvencioniranja trajnih obrtnih sredstava, Vijeće je utvrdilo da su iste sukladne točki 4.2.2. Odluke o privremenom okviru, na koje se može primijeniti izuzeće iz članka 4. stavka 3. točke c) ZDP-a.

4.2. Naime, regionalne potpore namijenjene su za projekte početnih ulaganja sukladno člancima 33. i 34. Odluke o regionalnim potporama. Takve potpore mogu se dodijeliti na temelju troškova materijalnih ulaganja u zemljište, zgrade i postrojenja/opremu, te za nematerijalna ulaganja koja nastaju transferom tehnologija u obliku stjecanja prava na patente, licence, tehnološko znanje (know-how) i slično, sukladno točki 4.2. Odluke o regionalnim potporama. Također, regionalne potpore mogu se dodijeliti i za troškove zakupa zemljišta i zgrada, pod uvjetom da ugovor o zakupu mora biti zaključen na razdoblje od najmanje pet godina nakon predviđenog datuma završetka projekta ulaganja u slučaju velikih poduzetnika, dok u slučaju malih i srednjih poduzetnika isti mora biti zaključen na najmanje tri godine, sukladno članku 53. Odluke o regionalnim potporama.

Sukladno točki III. Odluke o karti regionalnih potpora i Nacionalnoj klasifikaciji prostornih jedinica za statistiku, Republika Hrvatska se sastoji od tri prostorne jedinice za statistiku 2. razine i to kako slijedi: 1. Sjeverozapadna Hrvatska 2. Središnja i Istočna (Panonska) Hrvatska i 3. Jadranska Hrvatska.

Također, sukladno točki V. do VII. Odluke o karti regionalnih potpora, velikim poduzetnicima, u prostornoj jedinici Sjeverozapadna Hrvatska, može se dodijeliti regionalna potpora u iznosu do 40 posto opravdanih troškova dok se u prostornim jedinicama Središnja i Istočna (Panonska) Hrvatska te Jadranska Hrvatska, regionalna potpora može dodijeliti do 50 posto opravdanih troškova. Također, kada se regionalne potpore dodjeljuju malim i srednjim poduzetnicima, najviši intenzitet regionalne potpore, može se uvećati za 20 posto opravdanih troškova za male poduzetnike odnosno za 10 posto opravdanih troškova za srednje poduzetnike.

Navedene odredbe sukladne su točkom 44. alineje 3. Odluke o regionalnim potporama, budući da se navedene prostorne jedinice nalaze u regiji koja s bruto društvenim proizvodom po stanovniku, ne prelazi 45 posto prosječnog bruto društvenog proizvoda u odnosu na trogodišnji prosjek dvadeset pet država članica Europske unije (EU-25).

Analizom intenziteta državne potpore i opravdanih troškova iz točke 3.5.1. obrazloženja ovog rješenja, Vijeće je utvrdilo da je su isti sukladni odredbama iz Odluke o regionalnim potporama i Odlukom Vlade Republike Hrvatske o karti regionalnih potpora.

4.3. U odnosu na državne potpore kojim se podupire pristup financiranju u trenutnoj financijskoj i gospodarskoj krizi u obliku subvencioniranja trajnih obrtnih sredstava, Vijeće je utvrdilo da je u točki 4.1. Odluke o privremenom okviru istaknuta ozbiljnost sadašnje financijske krize i njen utjecaj na cjelokupno gospodarstvo, kako država članica Europske unije tako i Republike Hrvatske.

Nadalje, navedeno je da je, u cilju otklanjanja teškoća u gospodarstvu, neke kategorije državnih potpora potrebno opravdati na određeno vremensko razdoblje kako bi na taj način bile sukladne sa člankom 87. stavkom 3. točkom b) Ugovora o Europskoj zajednici. Članak 87. stavak 3. točka b) Ugovora o Europskoj zajednici odgovara članku 4. stavku 3. točki c) ZDP-a, iz kojeg proizlazi da se sukladnim ZDP-u mogu smatrati državne potpore namijenjene provedbi značajnih međunarodnih projekata ili otklanjanju ozbiljnih poteškoća u gospodarstvu.

Nadalje, Odluka o privremenom okviru u točki 4.2.2. propisuje da se radi otklanjanja ozbiljnih poteškoća u gospodarstvu, koje se očituju u težem pronalaženju izvora financiranja na financijskom tržištu, smatra opravdanim dopustiti dodjelu ograničenog iznosa potpora, uz uvjet da budu zadovoljeni uvjeti predviđeni u točki 4.2.2.

Stoga je Vijeće utvrdilo da se navedene državne potpore iz Operativnog programa odnose na ublažavanje značajnih poremećaja u hrvatskom gospodarstvu i da su ispunjeni uvjeti iz točke 4.2.2. Odluke o privremenom okviru, a što se odnosi na:

a) iznos državne potpore po pojedinom korisniku, može iznositi najviše do 500.000,00 eura u kunskoj protuvrijednosti, b) državna potpora dodjeljuje se na temelju programa, c) poduzetnici koji su se na dan 1. srpnja 2008. smatrali poduzetnicima u teškoćama isključeni su iz Operativnog programa osim poduzetnika koji nisu bili u teškoćama na taj datum, ali su kasnije zapali u teškoće kao posljedica globalne i financijske gospodarske krize, d) prilikom dodjele državne potpore Ministarstvo je u obvezi, u pisanom obliku, pribaviti izjavu od poduzetnika o korištenju državne potpore male vrijednosti u tekućoj godini i prethodne dvije fiskalne godine i korištenih državnih potpora na temelju ovih mjera (odnosi se na dodijeljene državne potpore koje je poduzetnik primio u 2009. i 2010. na temelju programa državnih potpora do 500.000,00 eura u kunskoj protuvrijednosti).

Nadalje, Vijeće je utvrdilo da je ispunjen i uvjet iz točke 4.7. Odluke o privremenom okviru. Naime, državna potpora sadržana u Operativnom programu, ne može se zbrajati s potporama obuhvaćenim Odlukom o državnim potporama male vrijednosti za iste opravdane troškove.

Ukoliko je pojedini poduzetnik već primio državnu potporu male vrijednosti za istu namjenu nakon 1. siječnja 2008., iznos državne potpore, utvrđene točke 4.2.2. Odluke o privremenom okviru, mora se umanjiti za iznos državnih potpora male vrijednosti, uz dodatni uvjet da tako utvrđeni iznos ne smije prelaziti iznos veći od 500.000,00 eura, i to u razdoblju između 1. siječnja 2008. do 31. prosinca 2010.

Konačno, Vijeće je utvrdilo da mjerama iz Operativnog programa, poduzetnicima omogućuje lakši pristup financijskim sredstvima za vrijeme financijske krize, u ograničenom vremenu trajanja, a sve u cilju osiguravanja likvidnosti poduzetnika, te se stoga na isti može primijeniti izuzeće iz članka 4. stavka 3. točke c) ZDP-a.

Slijedom iznijetog, Vijeće je utvrdilo da Operativni program za održavanje konkurentnosti tekstilne industrije, industrije kože i proizvoda od kože za 2010. predstavlja program državne potpore iz članka 3. stavka 2. ZDP-a, te da se na regionalne potpore predviđene u Mjeri subvencioniranja početnih ulaganja može primijeniti izuzeće predviđeno člankom 4. stavkom 3. točkom a) ZDP-a.

Također, Vijeće je utvrdilo da se u odnosu na državne potpore kojim se podupire pristup financiranju u trenutnoj financijskoj i gospodarskoj krizi, sadržane u Mjeri subvencioniranja trajnih obrtnih sredstava iz Operativnog programa, opisane u točki 3.5.2. obrazloženja ovog rješenja, može primijeniti izuzeće predviđeno člankom 4. stavkom 3. točkom c) ZDP-a.

Osim toga, Agencija je prethodno, na zahtjev Ministarstva, donijela rješenje o odobrenju regionalne potpore i državnih potpora kojima se podupire pristup financiranju u trenutnoj financijskoj i gospodarskoj krizi, sadržane u gotovo istovjetnim prijedlozima Operativnog programa za 2009., pod poslovnim brojem: klasa: UP/I 430-01/2009-02/004, 526-03-09-43-02, od 1. rujna 2009.

Slijedom navedenog, Agencija je na temelju odluke Vijeća, odlučila kao u točki I. i II. izreke ovog rješenja.

4.4. S obzirom da je odobrenje državne potpore, opisane u točki 3.5.2. obrazloženja ovog rješenja, vezano uz posebne uvjete koji se odnose na praćenje i izvještavanje, Ministarstvo je dužno dostaviti Izvješće o provedbi Operativnog programa do 31. prosinca 2009.

U spomenutom Izvješću, osim dodijeljenih iznosa, naziva poduzetnika, te namjene državne potpore, naročito je potrebno dokazati da se niti jedan poduzetnik, kojemu je dodijeljena državna potpora na temelju Operativnog programa, ne smatra poduzetnikom u teškoćama (sukladno točki 3.6. obrazloženja ovoga rješenja).

Slijedom navedenog, Agencija je na temelju odluke Vijeća, odlučila kao u točki III. Izreke ovog rješenja.

4.5. Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2. i 3.. ZDP-a, objavljuju se u »Narodnim novinama«, te je odlučeno kao u točki IV. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2010-02/002

Urbroj: 526-03-10-43-02

Zagreb, 29. srpnja 2010.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 97/2010-2729